Zásahy hliadok MsP v 28. týždni 

	V týždni od 6. júla do 12. júla 2009 preverovali hliadky mestskej polície v hlavnom meste 2006 udalostí. Medzi nimi bolo aj 214 takých, ktoré po overení hliadkami priamo na mieste sa ukázali ako neopodstatnené.
	Opodstatnenými ale na druhej strane boli priestupky motoristov voči pravidlám bezpečnosti a plynulosti v cestnej premávke a tých riešili hliadky mestskej polície 891. Na vyhradených parkovacích miestach bez vedomia majiteľov týchto miest svoje vozidlá zaparkovalo 88 vodičov. Na trávnatých plochách zaparkovalo svoje vozidlá 35 vodičov.
	V oblasti porušení pravidiel verejného poriadku zistili hliadky mestskej polície v sledovanom týždni 48 porušení. Na telefonáty, v ktorých občania poukazovali na prípady rušenia nočného pokoja zasahovali mestskí policajti 41 krát. Majitelia psov nerešpektovaním príslušných všeobecne záväzných nariadení týkajúcich sa podmienok chovu domácich zvierat doplnili štatistiku mestskej polície o 29 nových zistení.
	Značne zastúpenými kategóriami porušovaní všeobecne záväzných nariadení boli opäť priestupky súvisiace s čistotou a poriadkom – 183 zistení, ako aj konzumácie alkoholických nápojov na verejných priestranstvách – 158 priestupkov. Na pravidlá ambulantného predaja a trhového poriadku akosi zabudlo 15 predávajúcich.
	Štatistika mestskej polície ďalej prezrádza, že v sledovanom týždni zistili hliadky mestskej polície v zóne s dopravným obmedzením 186 porušení a v pešej zóne sa stalo 10 priestupkov. V stanovených záverečných hodinách nestihli svoje prevádzky uzatvoriť v 24 kaviarenských zariadeniach.
	V priebehu týždňa hliadky mestskej polície zistili aj 18 priestupkov súvisiacich s dodržiavaním zákona o ochrane nefajčiarov na zastávkach mestskej hromadnej dopravy. Prípady obťažovania okoloidúcich sa vyskytli 16 krát. Na príslušné úrady jednotlivé stanice mestskej polície nahlásili 12 vozidiel, ktoré vykazovali známky autovrakov.
	Najviac priestupkov sa stalo na Ivánskej ceste a to 56. Blokovacie zariadenia na nesprávne parkujúce vozidlá namontovali hliadky 511 krát a vozidlá priestupcov boli do areálov odťahovacích služieb odtiahnuté v 136 prípadoch.